O‘ZBEKISTON TELERADIO KOMPANIYASI TIZIMI UChUN JALB ETILGAN XORIJIY KREDITLARNING TO‘LANIShINI TA’MINLASh ChORA-TADBIRLARI TO‘G‘RISIDA

O‘zbekiston Teleradio kompaniyasi tizimini texnika bilan qayta jihozlash uchun jalb etilgan xorijiy kreditlarni to‘lash maqsadida Vazirlar Mahkamasi qaror qiladi:
 1. O‘zbekiston milliy teleradiokompaniyasi tarkibiy bo‘linmalari Vazirlar Mahkamasining “O‘zbekiston Teleradio kompaniyasi tizimini texnika bilan kompleks qayta jihozlash to‘g‘risida” 1997-yil 25-avgustdagi 412-son qaroriga muvofiq xorijiy kredit hisobiga sotib olingan asbob-uskunalar uchun mulk solig‘i to‘lashdan mazkur asbob-uskunalar bo‘yicha mulk solig‘i yuzasidan ilgari berilgan soliq imtiyozlarining amal qilish muddati tugaydigan vaqtdan boshlab besh yil muddatga ozod qilinsin.
 2. Vazirlar Mahkamasining 1997-yil 25-avgustdagi 412-son qaroriga quyidagi o‘zgartirishlar kiritilsin:
 a) 2-band quyidagi mazmundagi xatboshi bilan to‘ldirilsin:
 “Asosiy qarzni, foizlarni, vositachilik haqini va O‘zbekiston Teleradio kompaniyasi tizimini texnika bilan kompleks qayta jihozlash dasturi bo‘yicha jalb etiladigan xorijiy kreditlarga xizmat ko‘rsatish bilan bog‘liq bo‘lgan boshqa xarajatlarni to‘lash qarz bitimlari muddatlari va shartlariga muvofiq O‘zbekiston Respublikasi Davlat budjeti mablag‘lari hisobiga amalga oshiriladi”;
 b) 4-band quyidagi tahrirda bayon qilinsin:
 “4. O‘zbekiston Respublikasi Iqtisodiyot vazirligi, Moliya vazirligi 1998-yil va keyingi yillar uchun markazlashtirilgan kapital qo‘yilmalar limitlarini shakllantirishda avans to‘lovlarini amalga oshirish hamda xorijiy banklar kreditlarini va qarz bitimlari muddatlari va shartlarida ular bo‘yicha belgilangan foizlarni to‘lash uchun O‘zbekiston Teleradio kompaniyasiga mablag‘lar ajratishni nazarda tutsinlar”.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.N.Aripov zimmasiga yuklansin.